Еванджелиста Торичели
Еванджелиста Торичели (; 15 октомври 1608, Рим – 25 октомври 1647, Флоренция) е италиански физик и математик. Изобретява живачния барометър (през 1643 г.), работи върху физичните процеси, свързани с ниско и високо атмосферното налягане и вакуума (1644 г.), а през 1641 г. формулира уравнението на Торичели v=√2gh, къдео скоростта v на изтичане е еднаква за всички течности и зависи само от дълбочината на която се намира отверстието, h е измерената от центъра на отверстието височина на нивото на течността, g е гравитационно ускорение.  Фактически това изследване положило основата на хидравликата, теорията на която завършва след около 100 години швейцарецът Даниел Бернули.

Принос 
Торичели за пръв път опитно определя стойността на атмосферното налягане. За целта той използва стъклена тръба, дълга около 1 m, запоена в единия край. Торичели я напълва с живак, запушва отвора ѝ и я потапя с отвора надолу в чаша с живак. Когато отпушва отвора, част от живака в тръбата изтича в чашата. В тръбата остава живачен стълб, чиято височина на морското равнище е около 760 mm. Височината на този стълб не зависи от наклона на тръбата. Над живака в тръбата остава безвъздушно пространство (наречено по-късно „празнина на Торичели“). Това означава, че налягането на атмосферата върху свободната повърхност на живака в чашата се уравновесява с хидростатичното налягане, създадено от живачния стълб с височина 760 mm, т.е. атмосферното налягане е равно на хидростатичното налягане на живачния стълб. Опитът показва също, че въздухът има тегло. Това твърдение изглеждало толкова невероятно, че не било възприето веднага от тогавашните учени. В чест на Торичели е кръстена мерната единица за налягане тор.

Източници 

Италиански физици
Италиански математици
Родени във Фаенца
Починали във Флоренция